Ne mid-uman megkaǥi si Jesus diyà te menge etew,
ke sikandin te,
“Iyan a sikan is kerayag he ebpeketayew te isip te tivuuk he menusiyà.
Ne is etew he edsundan kediey,
kenà en sikandin egkesakup te ǥehem te kerusireman,
kekenà,
egketeyawan is kedsavut din te kerayag he ebpekeveǥay te untung he wazà pidtemanan.”
Ne hein nezineg heini te menge Perisiyu,
migkaǥi zan te,
“Kenà egkeseriǥan is kebpenistiǥus nu te keugelingen nu.
Umba kenè key ebpeketuu te lalag nu su iyan ka ebpenistiǥus te keugelingen nu.”
Ne midtavak si Jesus te,
“Minsan ke iyan a ebpenistiǥus te keugelingen ku,
egkeseriǥan is kebpenistiǥus ku su netuenan ku ke hendei a ebpuun wey ke hendei a ebpevayà.
Iyan,
sikiyu,
kenè niw egketuenan ke hendei a ebpuun wey ke hendei a ebpevayà.
Emun edsusi kew te ulaula te etew,
kenà egkeseriǥan is kedhukum niw,
su pinaaǥi te kelibutanen dà he isip is kedhukum niw.
Siak,
kenà a edhukum te minsan hentei.
Ne minsan ke zuen ibpezayag ku he kedhukum,
egkeseriǥan mulà is kedì su kenà kediey zà he kedhukum,
kekenà,
hukum he ziyà ebpuun te Megbevayà he iyan midsuǥù kediey.
Duen insurat diyà te kesuǥuan niw he edhenduen te,
‘Egkeseriǥan is kebpenistiǥus te zezuwa emun egkeuyun.’
Ebpenistiǥusan ku is keugelingen ku,
ne is Amey ku he midsuǥù kedì,
ebpenistiǥusan e zin daan.”
Ne migkaǥi kandin is menge Perisiyu te,
“Hendei is Amey nu?”
Ne midtavak si Jesus te,
“Wazè niw metueni ke hentei is Amey ku,
ne siak daan,
kenè niw egketuenan ke hentei a.
Angin ke netuenan niw ke hentei a su egketuenan niw zaan ke hentei is Amey ku.”
Heini migkaǥi ni Jesus dutun te kebpenurù din diyà te simbahan he Valey te Megbevayà,
diyà te ruǥu he egngezanan te Selevukà te Lugbak.
Wazà midakep kandin dutun su wazè pa ituǥut te Megbevayà.
Ne mid-uman megkaǥi si Jesus diyà te menge egalen te menge Hudiyu,
ke sikandin te,
“Ed-ewaan ku sikiyu ne ebpen-ahaan a keniyu,
iyan,
ebpematey kew zà duen he kenà egkepeseylu is menge salè niw.
Ne ke hendei a ebpekepevayà kenè kew ebpeketelukun.”
Ne zutun mibpein-inseey zan te,
“Kela ke edhiket su maan is egkaǥi sikandin te ke hendei sikandin ebpevayà,
kenè kiw ebpeketelukun?”
Ne migkaǥi en maan si Jesus te,
“Meǥinged kew zini te kelibutan;
siak,
meǥinged a ziyà te langit.
Dini kew ebpuun te tanà,
iyan,
siak,
diyà a ebpuun te zivavew.
Umba migkaǥi ku keniyu he ebpematey kew he kenà egkepeseylu is menge salè niw su tutuu iyan haazà emun kenè kew edtuu he iyan a sikan is mibpilì te Megbevayà he ibpahadì.”
Ne migkaǥi zan te,
“Hentei ka?”
Ne midtavak si Jesus te,
“Iyan a sikan is layun ku en egkeǥiya keniyu puun pa te puunà te kebpenurù ku kayi.
Mezakel pa pezem,”
ke si Jesus,
“is menge lalag ku keniyu mehitenged te menge ulaula niw wey niw mesavut he mezaat is menge vaal niw,
iyan,
iyan dà ibpesavut ku zè pa te menusiyà is nezineg ku ziyà te midsuǥù kedì,
ne egkeseriǥan is menge lalag din.”
Wazà dutun mesavut te menge Hudiyu ke hentei is midsuǥù kandin he egkeǥiyen din;
wazè dan mesavut he iyan kes Amey zin he Megbevayà.
Ne tenged dutun migkaǥi en maan si Jesus te,
“Siak is Kakey te Menusiyà,
dutun te kedrensanga niw kedì keuzemà diyà te kayu he ibpehitindeg,
egketuenan niw human he iyan a sikan is mibpilì te Megbevayà he ibpahadì.
Egketuenan niw zutun he is langun he mibeelan ku,
impeveelan kedì te Amey ku he Megbevayà wey is ibpekaǥi zin kedì,
iyan nekaǥi ku.
Ne is Amey ku he midsuǥù kedì,
duma ku zaan;
kenè e zin ed-ewaan su kenà a ed-engked he edtuman te egkesuatan din.”
Ne zutun te kegkeǥiya zin kayi,
mezakel kandan is nemeketuu kandin.